CELEX: 32020D1117
Language: et
Date: 2020-07-27 00:00:00
Title: Nõukogu rakendusotsus (EL) 2020/1117, 27. juuli 2020, millega nimetatakse ametisse Euroopa Prokuratuuri Euroopa prokurörid

29.7.2020   
               
               
                  ET
               
               
                  Euroopa Liidu Teataja
               
               
                  L 244/18
               
            
         NÕUKOGU RAKENDUSOTSUS (EL) 2020/1117,
         27. juuli 2020,
         millega nimetatakse ametisse Euroopa Prokuratuuri Euroopa prokurörid
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 12. oktoobri 2017. aasta määrust (EL) 2017/1939, millega rakendatakse tõhustatud koostööd Euroopa Prokuratuuri asutamisel, (1) eriti selle artiklit 16,
         võttes arvesse nõukogu 13. juuli 2018. aasta rakendusotsust (EL) 2018/1696 määruse (EL) 2017/1939 (millega rakendatakse tõhustatud koostööd Euroopa Prokuratuuri asutamisel) artikli 14 lõikega 3 ette nähtud valikukomisjoni tööeeskirjade kohta (2),
         võttes arvesse nõukogu 18. septembri 2018. aasta otsust (EL) 2018/1275, millega määratakse ametisse määruse (EL) 2017/1939 artikli 14 lõikega 3 ette nähtud valikukomisjoni liikmed (3),
         võttes arvesse nõukogu 9. aprilli 2019. aasta rakendusotsust (EL) 2019/598, mis käsitleb üleminekusätteid Euroopa prokuröride ametisse nimetamiseks esimese koosseisu ametiajaks ja selle jooksul, nagu on ette nähtud määruse (EL) 2017/1939 (4) artikli 16 lõikega 4,
         võttes arvesse põhjendatud arvamusi ja valikukomisjoni koostatud kandidaatide pingerida
         ning arvestades järgmist:
         
                     (1)
                  
                  
                     Euroopa Prokuratuur asutati määrusega (EL) 2017/1939. Komisjon vastutab Euroopa Prokuratuuri asutamise ja selle esialgse haldustegevuse eest, kuni Euroopa Prokuratuur on võimeline oma eelarvet täitma.
                  
               
                     (2)
                  
                  
                     Vastavalt määruse (EL) 2017/1939 artiklile 12 teostavad Euroopa prokurörid järelevalvet uurimiste ja süüdistuste esitamise üle.
                  
               
                     (3)
                  
                  
                     Vastavalt määruse (EL) 2017/1939 artikli 120 lõikele 2 hakkab Euroopa Prokuratuur talle kõnealuse määrusega antud uurimis- ja süüdistuste esitamise ülesandeid täitma kuupäeval, mis määratakse kindlaks komisjoni otsusega Euroopa peaprokuröri ettepanekul pärast Euroopa Prokuratuuri asutamist.
                  
               
                     (4)
                  
                  
                     Euroopa peaprokurör nimetati ametisse Euroopa Parlamendi ja nõukogu otsusega (EL) 2019/1798 (5). Selleks et moodustada Euroopa Prokuratuuri kolleegium, mis koosneb Euroopa peaprokurörist ja ühest Euroopa prokurörist iga osaleva liikmesriigi kohta, on vaja, et nõukogu nimetaks Euroopa prokurörid ametisse.
                  
               
                     (5)
                  
                  
                     Rakendusotsuses (EL) 2018/1696 on sätestatud määruse (EL) 2017/1939 artikli 14 lõikega 3 ette nähtud valikukomisjoni tööeeskirjad (edaspidi „valikukomisjoni tööeeskirjad“).
                  
               
                     (6)
                  
                  
                     Vastavalt määruse (EL) 2017/1939 artikli 16 lõikele 1 esitab iga osalev liikmesriik Euroopa prokuröri ametikohale kolm kandidaati isikute hulgast, kes on asjaomase liikmesriigi prokuratuuri või kohtusüsteemi tegevliikmed, kelle sõltumatus on väljaspool kahtlust, ning kellel on oma liikmesriigis kõrgesse prokuratuuri- või kohtunikuametisse nimetamiseks nõutav kvalifikatsioon ja asjakohane praktiline kogemus liikmesriikide õigussüsteemide, finantsuurimiste ja kriminaalasjades tehtava rahvusvahelise õigusalase koostöö valdkonnas.
                  
               
                     (7)
                  
                  
                     Valikukomisjon koostas põhjendatud arvamused ja määras asukoha pingereas igale esitatud kandidaadile, kes vastas määruse (EL) 2017/1939 artikli 16 lõikes 1 sätestatud tingimustele, ning esitas need nõukogule, kes sai need kätte 29. mail, 20. juunil, 11. oktoobril, 18. novembril ja 10. detsembril 2019 ning 16. juulil 2020.
                  
               
                     (8)
                  
                  
                     Valikukomisjoni tööeeskirjade reegli VII punkti 2 neljanda lõigu kohaselt koostas valikukomisjon kandidaatide kvalifikatsiooni ja kogemuste alusel kandidaatide pingerea. Pingerida kajastab valikukomisjoni eelistusi ja see ei ole nõukogule siduv.
                  
               
                     (9)
                  
                  
                     Vastavalt määruse (EL) 2017/1939 artikli 16 lõikele 2 valib nõukogu pärast valikukomisjoni põhjendatud arvamuste saamist välja ja nimetab ametisse ühe kandidaadi kõnealuse osaleva liikmesriigi Euroopa prokuröri ametikohale.
                  
               
                     (10)
                  
                  
                     Vastavalt määruse (EL) 2017/1939 artikli 16 lõikele 3 valib ja nimetab nõukogu lihthäälteenamusega ametisse Euroopa prokurörid kuueaastaseks ametiajaks, mida ei saa pikendada. Nõukogu võib otsustada pikendada kuueaastase ametiaja lõpus volitusi maksimaalselt kolme aasta võrra.
                  
               
                     (11)
                  
                  
                     Rakendusotsusega (EL) 2019/598 on kehtestatud üleminekusätted Euroopa prokuröride ametisse nimetamiseks määruse (EL) 2017/1939 jõustumisele järgnevaks esimeseks ametiajaks ja selle jooksul. Vastavalt rakendusotsuse (EL) 2019/598 artikli 2 lõikele 1 määratakse enne Euroopa prokuröride ametisse nimetamist loosi teel rühm, mis hõlmab üht kolmandikku osalevate liikmesriikide arvust kõnealuste üleminekusätete kohaldamise ajal. Loosi tõmbamine toimus 20. mail 2019 ning kõnealusesse rühma kuuluvad Kreeka, Hispaania, Itaalia, Küpros, Leedu, Madalmaad, Austria ja Portugal. Kõnealuse rakendusotsuse artiklis 3 on sätestatud, et sellesse rühma kuuluvate liikmesriikide Euroopa prokuröride ametiaeg on kolm aastat ja seda ei pikendata.
                  
               
                     (12)
                  
                  
                     Nõukogu hindas kandidaatide teeneid, võttes arvesse valikukomisjoni esitatud põhjendatud arvamusi. Mis puudutab Malta esitatud kandidaatide kohta käivat põhjendatud arvamust, siis valikukomisjoni põhjendustest tuleb piisavalt esile, et asjaomase liikmesriigi erandlikku olukorda arvesse võttes on kõnealusel liikmesriigil objektiivselt võimatu leida veel nõuetele vastavaid kandidaate mõistliku aja jooksul, hoolimata sellest, et see liikmesriik on teinud selleks kõik vajalikud jõupingutused. Sellest tulenevalt on täidetud valikukomisjoni tööeeskirjade reegli VII punkti 2 kolmanda lõigu tingimused. Eespool nimetatud erandlikku olukorda arvesse võttes leidis nõukogu, et Malta esitatud kandidaatide kohta käiva põhjendatud arvamuse alusel on võimalik valida piisava hulga sobivate kandidaatide seast ja kuna iga järgneva viivitusega Euroopa prokuröride ametisse nimetamisel kaasneksid tõsised negatiivsed tagajärjed Euroopa Liidu õiguse tõhususele, otsustas sellest lähtuvalt edasi tegutseda.
                  
               
                     (13)
                  
                  
                     Selle hindamise tulemusena järgis nõukogu Tšehhi, Saksamaa, Eesti, Kreeka, Hispaania, Prantsusmaa, Horvaatia, Itaalia, Küprose, Läti, Leedu, Luksemburgi, Malta, Madalmaade, Austria, Rumeenia, Sloveenia, Slovakkia ja Soome esitatud kandidaatide osas valikukomisjoni mittesiduvat pingerida, Belgia, Bulgaaria ja Portugali esitatud kandidaatide osas ei järginud nõukogu valikukomisjoni mittesiduvat pingerida, tuginedes nende kandidaatide teenete erinevale hindamisele, mis tehti nõukogu asjaomastes ettevalmistavates organites,
                  
               ON VASTU VÕTNUD KÄESOLEVA OTSUSE:
         
            Artikkel 1
            Järgmised isikud nimetatakse Euroopa Prokuratuuri Euroopa prokuröriks ajutise töötajana palgaastmel AD 13 kuueks aastaks ilma ametiaja pikendamise võimaluseta alates 29. juulist 2020.
            
                         
                     
                     
                        Yves VAN DEN BERGE (6)
                        
                     
                  
                         
                     
                     
                        Teodora GEORGIEVA (7)
                        
                     
                  
                         
                     
                     
                        Petr KLEMENT (8)
                        
                     
                  
                         
                     
                     
                        Andrés RITTER (9)
                        
                     
                  
                         
                     
                     
                        Kristel SIITAM-NYIRI (10)
                        
                     
                  
                         
                     
                     
                        Frédéric BAAB (11)
                        
                     
                  
                         
                     
                     
                        Tamara LAPTOŠ (12)
                        
                     
                  
                         
                     
                     
                        Gatis DONIKS (13)
                        
                     
                  
                         
                     
                     
                        Gabriel SEIXA (14)
                        
                     
                  
                         
                     
                     
                        Yvonne FARRUGIA (15)
                        
                     
                  
                         
                     
                     
                        Cătălin-Laurențiu BORCOMAN (16)
                        
                     
                  
                         
                     
                     
                        Jaka BREZIGAR (17)
                        
                     
                  
                         
                     
                     
                        Jaka BREZIGAR (18)
                        
                     
                  
                         
                     
                     
                        Harri TIESMAA (19)
                        
                     
                  
         
            Artikkel 2
            Järgmised isikud nimetatakse Euroopa Prokuratuuri Euroopa prokuröriks ajutise töötajana palgaastmel AD 13 kolmeks aastaks ilma ametiaja pikendamise võimaluseta alates 29. juulist 2020.
            
                         
                     
                     
                        Dimitrios ZIMIANITIS (20)
                        
                     
                  
                         
                     
                     
                        María Concepción SABADELL CARNICERO (21)
                        
                     
                  
                         
                     
                     
                        Danilo CECCARELLI (22)
                        
                     
                  
                         
                     
                     
                        Katerina LOIZOU (23)
                        
                     
                  
                         
                     
                     
                        Tomas KRUŠNA (24)
                        
                     
                  
                         
                     
                     
                        Daniëlle GOUDRIAAN (25)
                        
                     
                  
                         
                     
                     
                        Ingrid MASCHL-CLAUSEN (26)
                        
                     
                  
                         
                     
                     
                        José Eduardo MOREIRA ALVES D'OLIVEIRA GUERRA (27)
                        
                     
                  
         
            Artikkel 3
            Käesolev otsus jõustub Euroopa Liidu Teatajas avaldamise päeval.
         
         
            Brüssel, 27. juuli 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  ELT L 283, 31.10.2017, lk 1.
         
            (2)  ELT L 282, 12.11.2018, lk 8.
         
            (3)  ELT L 238, 21.9.2018, lk 92.
         
            (4)  ELT L 103, 12.4.2019, lk 29.
         
            (5)  Euroopa Parlamendi ja nõukogu 23. oktoobri 2019. aasta otsus (EL) 2019/1798, millega nimetatakse ametisse Euroopa Prokuratuuri Euroopa peaprokurör (ELT L 274, 28.10.2019, lk 1).
         
            (6)  Belgia kandidaat
         
            (7)  Bulgaaria kandidaat
         
            (8)  Tšehhi kandidaat
         
            (9)  Saksamaa kandidaat
         
            (10)  Eesti kandidaat
         
            (11)  Prantsusmaa kandidaat
         
            (12)  Horvaatia kandidaat
         
            (13)  Läti kandidaat
         
            (14)  Luksemburgi kandidaat
         
            (15)  Malta kandidaat
         
            (16)  Rumeenia kandidaat
         
            (17)  Sloveenia kandidaat
         
            (18)  Slovakkia kandidaat
         
            (19)  Soome kandidaat
         
            (20)  Kreeka kandidaat
         
            (21)  Hispaania kandidaat
         
            (22)  Itaalia kandidaat
         
            (23)  Küprose kandidaat
         
            (24)  Leedu kandidaat
         
            (25)  Madalmaade kandidaat
         
            (26)  Austria kandidaat
         
            (27)  Portugali kandidaat